Dødt løp mellom Clinton og Sanders i Iowa
-Det er så jevnt som det kan bli. Det kan se ut som om Sanders har mest vind i seilene. Dette avgjøres av hvem som lykkes med å få sine folk ut på mandag, sier den erfarne demokratiske strategen David Axelrod, som var Barack Obamas sjefstrateg både i 2008 og 2012, til avisen The Des Moines Register. Blant demokrater som sier at de trolig vil møte opp på et nominasjonsmøte, sier 45 prosent av de spurte at de har Hillary Clinton som førstevalg. 42 prosent sier at de har Bernie Sanders som førstevalg, viser målingen som er gjort for avisa The Des Moines Register. Også denne målingen viser at de unge demokratene flokker seg rundt Sanders. - Aldersforskjellen i støtten til Clinton og Sanders er påfallende. Mannen som kan bli den soleklart eldste presidenten noen sinne, har en solid støtte blant de yngste velgerne, kommenterer Axelrod. Hillary om Trump: Skammelig! Blant republikanerne ligger Donald Trump fortsatt i ledelsen, og 28 prosent av de spurte blant republikanere som sier at de trolig vil delta i nominasjonsprosessen, sier at de har den frittalende mangemilliardæren som sitt førstevalg. 23 prosent sier at de foretrekker Ted Cruz, som tilhører den konservative Tea Party-bevegelsen, mens 15 prosent slutter opp om Marco Rubio og 10 prosent om Ben Carson. 5 prosent av republikanerne i Iowa støtter Rand Paul, 3 prosent støtter Chris Christie mens Jeb Bush, Carly Fiorina, Mike Huckabee, John Kasich og Rick Santorum bare har 2 prosent av de spurte i ryggen, viser den siste meningsmålingen før mandagens nominasjonsprosess.
Hillary Clintons forsprang på Bernie Sanders i kappløpet om å vinne nominasjonsvalget i Iowa, er så lite at det i praksis er dødt løp.